text: Grisene dør
  29 december 2010 kl. 11.42
  En tredjedel af alle pattegrise dør inden de når slagtealderen
  Ifølge nye beregninger fra Dyrenes Beskyttelse dør 31 procent af alle fødte grise inden de når slagtealderen, hvis man tæller de dødfødte med i statistikken. 24 procent af samtlige fødte pattegrise er døde inden fire uger. Det svarer til 9 millioner om året. 
  Over halvdelen af landmændene er godt trætte af den situation, svarer de i en spørgeundersøgelse.
  - Det tyder på, at svineavlerne godt selv kan se, at for mange svin dør inden slagtealderen. Det burde få dem til at reflektere over, hvordan dyrevelfærden er i staldene, siger Pernille Fraas-Johnsen, dyrevelfærdschef i Dyrenes Beskyttelse, til Politiken. 
  - Vi gør en kæmpe indsats for at holde liv i dyrene, enhver død gris er en for mange. Man ønsker at se dyr leve og blive til noget. Både af etiske og økonomiske årsager, siger Henrik Mortensen, formand for Danske Svineproducenter, til Politiken.
  